Mandat

Det sentrale kvalitets- og pasientsikkerhetsutvalget (KPU) skal sørge for at Helse Bergen HF arbeider systematisk med kvalitetsforbedring og pasientsikkerhet, jf. spesialisthelsetjenesteloven §§ 34 og 34 a.

Arbeidet med kvalitetsforbedring og pasientsikkerhet skal drives i samsvar med Forskrift om ledelse og kvalitetsforbedring i helse- og omsorgstjenesten. Dette innebærer at utvalget skal sørge for at foretakets aktiviteter planlegges, gjennomføres, evalueres og koordineres for å fremme kvalitetsforbedring og pasientsikkerhet.

KPU behandler saker av viktighet på pasientsikkerhetsområdet, herunder:

Rapport om alvorlige hendelser som er varslet til Statens helsetilsyn og Statens undersøkelseskommisjon for helse og omsorgstjenesten, etter spesialisthelsetjenesteloven § 3-3a;

Rapport om uønskede pasientrelaterte hendelser som er meldt internt i Helse Bergen;

Rapporter fra gjennomførte risiko- og hendelsesanalyser, revisjoner, tilsyn, mv. som belyser risikoforhold for pasientsikkerheten ved virksomheten;

Læringsnotater om kjente risikoområder med forslag til tiltak.

KPU behandler også saker som legges frem av lokale kvalitets- og pasientsikkerhetsutvalg, av Fagrådet for kvalitet og pasientsikkerhet, av andre organer i foretaket, og saker som utvalget reiser på egen hånd.

Saker som tas opp i KPU bør fokusere på den læringsverdi sakene har for hele foretaket. Formålet er å legge til rette for organisatorisk læring på tvers av - /mellom enhetene.

Det er særlig saker som springer ut av den kliniske og pasientnære virksomheten som skal fremmes for utvalget. Det skal fokuseres på hvordan uønsket risiko kan reduseres.

Saksbehandlingen skal legge til rette for at utvalget kan ta beslutninger om konkrete tiltak og planer som kan iverksettes på nivå 1 og nivå 2.

KPU treffer vedtak på sitt område som ellers ville ligget til Foretaksledelsen.

Sammensetning

Foretaksledelsen, foretakshovedverneombudet, to representanter fra Brukarutvalet og to representanter fra de foretakstillitsvalgte opptrer som Sentralt kvalitets- og pasientsikkerhetsutvalg.

Organisering og arbeidsform

Møtene i utvalget legges i umiddelbar tilknytning til ordinært møte i Foretaksledelsen etter særskilt innkalling og saksliste. Utvalget møtes regelmessig eller ved behov.

Seksjonsleder for pasientsikkerhet er utvalgssekretær og har ansvar for sekretariatet som forbereder sakene for utvalget. Saksdokumentene sendes ut senest to virkedager før møtet.